b'\n_START_ARTICLE_\nSusan Kare\n_START_SECTION_\nNuoruus\n_START_PARAGRAPH_\nKare syntyi New Yorkin Ithacassa ja varttui Pennsylvanian Lower Merionissa, jossa h\xc3\xa4n k\xc3\xa4vi Harriton High Schoolia. H\xc3\xa4nen is\xc3\xa4ns\xc3\xa4 Morley Richard Kare ty\xc3\xb6skenteli aistifysiologian professorina Pennsylvanian yliopistossa ja oli erikoistunut haju- ja makuaistin tutkimukseen._NEWLINE_Kare valmistui kuvataiteen koulutusohjelmasta Mount Holyoke Collegesta 1975 ja suoritti kuvataiteen tohtorin tutkinnon New Yorkin yliopistossa 1978. Seuraavana vuonna h\xc3\xa4n muutti San Franciscoon saatuaan paikan n\xc3\xa4yttelykuraattorin assistenttina Fine Arts Museums of San Franciscossa. Ty\xc3\xb6skennelty\xc3\xa4\xc3\xa4n museossa kaksi vuotta h\xc3\xa4n ryhtyi freelancesuunnittelijaksi.\n_START_SECTION_\nUra tietotekniikkayhti\xc3\xb6iden palveluksessa\n_START_PARAGRAPH_\nVuonna 1982 Kare sai puhelinsoiton entiselt\xc3\xa4 koulutoveriltaan Andy Hertzfeldilta, joka pyysi h\xc3\xa4nt\xc3\xa4 ty\xc3\xb6skentelem\xc3\xa4\xc3\xa4n Apple Computerin palveluksessa Cupertinossa. Applella h\xc3\xa4n suunnitteli kuvakkeita, kirjasintyyppej\xc3\xa4 ja k\xc3\xa4ytt\xc3\xb6liittym\xc3\xa4elementtej\xc3\xa4 alkuper\xc3\xa4isen Macintoshin graafista k\xc3\xa4ytt\xc3\xb6liittym\xc3\xa4\xc3\xa4 varten. Pian Macintoshin julkistuksen j\xc3\xa4lkeen h\xc3\xa4net ylennettiin Applen taiteelliseksi johtajaksi._NEWLINE_Vuonna 1986 Kare siirtyi Steve Jobsin per\xc3\xa4ss\xc3\xa4 tietotekniikkayhti\xc3\xb6 NeXTin taiteelliseksi johtajaksi. Ty\xc3\xb6skennelless\xc3\xa4\xc3\xa4n NeXTill\xc3\xa4 h\xc3\xa4n kuitenkin oivalsi kaipaavansa kuvakkeiden suunnittelua ja p\xc3\xa4\xc3\xa4tti perustaa oman suunnittelutoimiston San Franciscoon. Yritys on yh\xc3\xa4 toiminnassa ja keskittyy graafisten k\xc3\xa4ytt\xc3\xb6liittymien suunnitteluun. Kare on kertonut ihailevansa suuresti edesmennytt\xc3\xa4 yhdysvaltalaista graafista suunnittelijaa Paul Randia, jonka palkkasi aikoinaan suunnittelemaan logon NeXTille.'